पूर्व राज्यसभा सांसद और वरिष्ठ पत्रकार चंदन मित्रा का निधन, पीएम मोदी ने जताया शोक
वे अंग्रेजी अखबार पायनियर के एडिटर इन चीफ और मैनेजिंग डायरेक्टर थे। पीएम मोदी ने वरिष्ठ पत्रकार चंदन मित्रा के निधन पर शोक व्यक्त किया है।
नई दिल्ली:  पूर्व राज्यसभा सांसद और सीनियर पत्रकार चंदन मित्रा के निधन पर प्रधानमंत्री नरेंद्र मोदी ने शोक जताया है। चंदन मित्रा का देर रात दिल्ली में निधन हो गया। यह जानकारी उनके बेटे कुशन मित्रा ने दी है। चंदन मित्रा कुछ अर्से से बीमार चल रहे थे। वे अंग्रेजी अखबार पायनियर के एडिटर इन चीफ और मैनेजिंग डायरेक्टर थे। राष्ट्रपति, उपराष्ट्रपति, पीएम मोदी ने वरिष्ठ पत्रकार चंदन मित्रा के निधन पर शोक व्यक्त किया है। राष्ट्रपति ने मित्रा के निधन पर शोक जताते हुए इसे पत्रकारिता जगत के लिए बड़ा नुकसान बताया। उन्होंने ट्वीट कर कहा, ‘‘चंदन मित्रा एक उत्कृष्ट पत्रकार थे और सांसद के रूप में उनके कार्यकाल ने उन्हें और ख्याति दी। हिंदी भाषी क्षेत्रों के साथ ही उनके इतिहास की उन्हें गहरी समझ थी। उनके निधन ने भारतीय पत्रकारिता में एक खालीपन छोड़ दिया है। उनके परिजनों और मित्रों के प्रति मेरी संवेदनाएं हैं।’’उपराष्ट्रपति ने मित्रा के निधन को निजी नुकसान बताया। उपराष्ट्रपति कार्यालय की ओर से जारी एक ट्वीट के मुताबिक, नायडू ने कहा, ‘‘वह एक ज्ञानी और बहुत सम्मानित पत्रकार व सांसद थे। उनका निधन मेरी निजी क्षति है।’’ पीएम मोदी ने ट्वीट कर कहा, चंदन मित्रा को उनकी बुद्धि और अंतर्दृष्टि के लिए याद किया जाएगा। उन्होंने मीडिया के साथ-साथ राजनीति की दुनिया में भी अपनी पहचान बनाई। उनके निधन से आहत हूं। उनके परिजनों और प्रशंसकों के प्रति मेरी संवेदना। ओम शांति।'